ดึงพลังเยาวชนรุ่นใหม่ ร่วมจัดทำสื่อต่อต้านการทุจริตคอร์รัปชันคนในสังคมไทย ผ่านศิลปะพื้นบ้านประยุกต์
นางยุพา ทวีวัฒนะกิจบวร ปลัดกระทรวงวัฒนธรรม กล่าวว่า ได้ร่วมกับมูลนิธิต่อต้านการทุจริตและภาคเอกชน จัดโครงการประกวดต่อต้านการทุจริตผ่านศิลปะการแสดงพื้นบ้านไทยประยุกต์ ประจำปี 2565 เพื่อส่งเสริมการนำหลักธรรมาภิบาลมาปลูกจิตสำนึกให้คนไทยมีความซื่อสัตย์ สุจริต ต่อต้านการทุจริตทุกรูปแบบ เปิดโอกาสให้นักเรียนระดับประถมศึกษา มัธยมศึกษาและระดับประกาศนียบัตรวิชาชีพทั่วประเทศสร้างสรรค์ผลงานในหัวข้อ เยาวชนคนไทยร่วมใจปลูกความดี ปลูกคุณธรรม นำไทยพ้นภัยคอร์รัปชันชิงถ้วยพระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี และทุนการศึกษา  เปิดรับผลงานตั้งแต่วันที่ 1 กรกฎาคม - 25  กันยายน 2565 ประกาศผลทีมผ่านเข้ารอบชิงชนะเลิศวันที่ 31 ตุลาคม และประกวดรอบชิงชนะเลิศวันที่ 14 ธันวาคม 2565    ด้าน ศ.วิชา มหาคุณ ประธานกรรมการมูลนิธิต่อต้านการทุจริต กล่าวว่า การจัดกิจกรรม 6 ปีที่ผ่านมาได้เห็นว่า เด็กและเยาวชนไทยตื่นตัวกับการต่อต้านการทุจริต โดยเฉพาะการนำศิลปะพื้นบ้านมาประยุกต์กับความร่วมสมัยที่ได้รับความสนใจ ขณะเยาวชนที่ร่วมกิจกรรมได้เป็นแกนนำขับเคลื่อนการต่อต้านการทุจริตกับภาครัฐ และจำเป็นที่ต้องสร้างเครือข่ายลงไปถึงชุมชน เพราะไทยถูกจัดอับดับคอร์รัปชันต่ำลงเรื่อยๆ โดยปีที่ผ่านมา พบว่า คะแนนไทยอยู่ในอันดับที่ 110 จาก 180 ประเทศทั่วโลก ทุกภาคส่วนจึงต้องร่วมแสดงพลัง ซึ่งปัจจุบันมีการเปิดให้แจ้งเบาะแสผ่านทางเว็บไซต์ และแอปพลิเคชัน ร้องเรียนแบบไม่เปิดเผยตัว มีการคุ้มครองพยาน เป็นช่องทางให้คนไทยมีความกล้าและแสดงพลังต่อต้านการทุจริตมากยิ่งขึ้น